b"\n_START_ARTICLE_\nEdmond James de Rothschild\n_START_SECTION_\nUmetni\xc5\xa1ka in filantropska zanimanja\n_START_PARAGRAPH_\nEdmond de Rothschild je podedoval dru\xc5\xbeinski dvorec v Boulogne-Billancourt, v njegovi lasti je bil tudi dru\xc5\xbeinski dvorec d'Armainvilliers v Gretz-Armainvilliersu v departmaju Seine-et-Marne._NEWLINE_Nekoliko je bil dejaven v bankirstvu, vendar je vseskozi gojil umetni\xc5\xa1ka in filantropska prizadevanja. Tako je pomagal pri ustanovitvi znanstvenoraziskovalnih ustanov, kot so In\xc5\xa1titut Henrija Poincar\xc3\xa9ja, Institut de biologie physico-chimique, Casa Vel\xc3\xa1zguez v Madridu, Francoski institut v Londonu. Bil je \xc4\x8dlan francoske Akademije lepih umetnosti, v okviru katere je podprl arheolo\xc5\xa1ka izkopavanja Charlesa Simona Clermont-Ganneauja v Egiptu, Eustachea de Lorey v Siriji in Raymonda Weyla v Palestini._NEWLINE_Edmond de Rothschild si je uredil dragoceno zbirko slik in grafik \xe2\x80\x93 ve\xc4\x8d kot 40.000 grafik, skoraj 3000 slik in 500 ilustriranih knjig. Zbirko je podaril Louvru. V tej zbirki je bilo ve\xc4\x8d kot sto Rembrandtovih grafik in slik. Del njegove zbirke je dobil njegov sin James A. de Rothschild in je danes del zbirke National Trust na posestvu v Waddesdonu, Anglija. Leta 1882 je za\xc4\x8del kupovati zemljo v Palestini. Postal je vodilni zagovornik sionisti\xc4\x8dnega gibanja, denarno je podprl prvi kraj v Rishon LeZionu.Z namenom ustanovitve judovske domovine je podpiral industrializacijo in gospodarski razvoj. Leta 1924 je osnoval Zdru\xc5\xbeenje za naselitev palestinskih Judov (PICA), ki je pridobilo ve\xc4\x8d kot 125.000 juter (506 km2) zemlje in postavilo na noge gospodarstvo._NEWLINE_Imel je tudi osrednjo vlogo v izraelski vinogradni\xc5\xa1ki dejavnosti. Pod nadzorstvom njegovih upraviteljev v Palestini so bili ustanovljeni kmetijske naselbine in vinogradi ter najve\xc4\x8dji kleti v Rishon LeZionu in Zikhron Ya'aqovu._NEWLINE_Ocenjujejo, da je Edmond de Rothschild porabil ve\xc4\x8d kot 50 milijonov ameri\xc5\xa1kih dolarjev za financiranje naselbin, raziskovalnega dela na podro\xc4\x8dju elektrotehnike in razvoja elektrarne. Leta 1934 je v pismu, naslovljenem na Dru\xc5\xa1tvo narodov, napisal, da \xc2\xbbprizadevanja, da bi enkrat za vselej opravili z mitom o klate\xc5\xa1kem \xc5\xbdidu, ne smejo povzro\xc4\x8diti mita o klate\xc5\xa1kem Arabcu\xc2\xab.\n_START_SECTION_\nSmrt\n_START_PARAGRAPH_\nBaron de Rothschild je umrl leta 1934 v Ch\xc3\xa2teau Rothschild v Boulogne-Billancourt. Njegova \xc5\xbeena Adelheid je umrla leto pozneje, in sicer 29. decembra 1935. Do aprila 1954 sta bila pokopana na pari\xc5\xa1kem pokopali\xc5\xa1\xc4\x8du P\xc3\xa8re Lachaise, nato pa so njune poslednje ostanke prepeljali na krovu fregate v Izrael. V pristani\xc5\xa1\xc4\x8du Hajfe so ladjo pozdravile sirene in streli pu\xc5\xa1k. Na dr\xc5\xbeavne pogrebu je govoril tudi nekdanji ministrski predsednik David Ben-Gurion. Edmonda de Rothschilda in njegovo \xc5\xbeeno so pokopali v Ramat Hanadiv Memorial Gardens, blizu mesta Zikhron Ya'aqov.\n_START_SECTION_\nSpominska \xc5\xbealna slovesnost\n_START_PARAGRAPH_\nZaradi njegove judovske filantropije se je Edmonda de Rothschilda prijel vzdevek\xc2\xa0\xc2\xbbHaNadiv HaYadu'a\xc2\xab\xc2\xa0('Znameniti dobrotnik') in v njegov spomin je njegov sin podaril fond za gradnjo zgradbe kneseta._NEWLINE_Izraelski kovanec 1982/5742 za dan neodvisnosti je posve\xc4\x8den spominu Edmonda de Rothschilda in zaznamuje stoletnico njegovega prvega projekta v Izraelu. Od 1982 do 1986 je bil baron Edmond upodobljen na bankovcu za petsto \xc5\xa1eklov._NEWLINE_Po njem se imenuje Rothschildov bulvar v Tel Avivu in veliko drugih lokacij po Izraelu, pri katerih ustanovitvi je pomagal. Po njem je poimenovana tudi ena glavnih ulic v Rishon LeZionu, mestu, ki ga je pomagal ustanoviti. Leta 1996 so po njem poimenovali tudi novo nakupovalno sredi\xc5\xa1\xc4\x8de. Njegovo ime nosi tudi park v Boulogne-Billancourtu v Parizu, Parc Edmond de Rothschild."